**RAIL-BALTIC-TARTU (RB-TARTU) JA RAIL-EUROPIC-TARTU (RE-TARTU)**

8.12.2016

Inimene on Looduse Kroon, kui ta rakendab oma Tervet Mõistust. Seda on palju tehtud ja oleme inimühiskonnaga juba üsna kaugele jõudnud. Kahjuks ei kasutata seda kuldvara aga alati ratsionaalselt ja siis on kuri karjas. Kui 2004. a sätestati Euroopa Parlamendi ja nõukogu poolt üle-euroopalise transpordivõrgu arendamise prioriteetprojektiks Rail Balticu (RB) rajamine, siis oleks selle elluviimiseks pidanud rakendama nn tervemõistusliku kontseptsiooni (TMK), mille järgi RB peaks edendama raudteeliiklust 1) Balti riikide sees, 2) Balti riikide vahel ning 3) Balti riikide ja naabermaade vahel. TMK alusel oleks RB loomisel vaja saavutada kompromiss: tagada samal (ühe- või kaherööpmelisel) trassil ühelpoolt efektiivsemat rahvusvaheliste transiidivoogude liikumine (kaugsõidurongidega) ning teiseltpoolt kiirem riigisisene kaubavedu ja reisiliiklus kõige suurema asustustihedusega alade vahel (lähisõidurongidega). Kahjuks aga RB rajamise algatajad TMK ei arvestanud ja algsed head kavatsused jooksid algusest peale ummikusse.

TMK on vaja kasutada ka RB-kriisist kiireks välja tulemiseks. Kuigi siililegi on selge, et RB peatrass peab Eestis kulgema läbi Tartu, Lätis läbi Valka ja Daugavpilsi ning Leedus läbi Vilniuse, siis ei söanda paljud seda välja öelda ja raiskavad aega ülekutsetega igat sorti uurimusi teha. Eestis on Tartu-kaudse trassi kasuks sõnaselgelt välja astunud vaid kümmekond kodanikku: Hardo Aasmäe, Indrek Tarand, Lõuna-Eesti vabaerakondlased, Emil Rutiku, Tarmo Kaldma, Rohelised Aleksander Laane ja Olev Tinn, samuti Ene-Margit Tiit, Valdur Tiit ja Tanel Ots. Sama ajal on aga probleemi süvenematuse tõttu RB-alastes sõnavõttudes ämbrisse astunud mitmed teenekad riigitegelased, näiteks isegi Siim Kallas ja Tunne Kelam.

Selleks, et RB probleemi lahendamisega kiiremini edasi liigutaks, peaks Eestis koondama neid, kes sooviksid Tartu-kaudse trassi kavandit välja arendada ja isegi üldsuunalisi tehnilisi lahendeid välja pakkuda. Esialgu võiksid huvilised koonduda kasvõi meilitsi kodanikuühenduseks RAIL-BALTIC-TARTU (RB-Tartu). Mõtteid ja ideid saaks tutvustada kõige vabamalt minu ja Urmas Heinaste poolt kolme aasta eest, silvergate’i ja Jääkeldri aegadel rajatud Rahvaalgatuslistis (RAL), mille liikmeks saab lihtsasti, kui trükkida Google’i kastikesse „rahvaalgatuslist“. Tuumakamaid mõtteavaldusi võib saata kuraatorite vahendusel arutamiseks ka 101-kirjale allakirjutanute elektronlisti. Selleks, et ergutada Tartu-kaudse RB trassi kavandamise arutelu, võiksime luua ka ühiskondliku toetusfondi. Isiklikust rahast pakuksin esialgu välja 1000 €, millest jagaksin väikest preemiat ideedele ja lahendustele, millele minu kõrval annaksid positiivse hinnangu ka mõned kompetentsed asjaosalised. Need, kes ise soovivad kõnesolevat algatust toetada, võiksid ergutusraha üle kanda Raik-Hiio Mikelsaare SEB-panga arvelduskontole 3310010240093019, mille avasin 2009. a SA Karl Ernst von Baeri Fond asutamise eelsel mitteametlikul asjaajamisel.

Kui RB-Tartu edeneks hästi, siis võiks seda algatust levitada ka teistesse Baltimaadesse, ellu viimaks TMK-põhist kolme Baltimaad hõlmavat RB trassi (Joonis 1). Mainitud joonisel on vasakul punasega märgitud 2011. a (ebausaldusväärseks osutunud) firma AECOM uurimistulemuste põhjal realiseeritava RB trassi kulg ja paremal rohelisega näidatud TMK põhjal soovitatav alternatiiv Kui meie algatus on Baltimaades edukas, siis võime seda edasi viia ka Poola, Saksamaale, Skandinaaviasse jm. Siis juba nimetuse all Rail-Europic-Tartu (RE-Tartu), milles sufiksiga „Tartu“ märgiksime idee algpäritolu ja meie heade mõtete linna kuulumist RB ja RE põhitrassi. Vajadusel võib muidugi leppida ka tagasihoidlikuma ühenduse-nimega Rail Europic (RE).